Fil-laqgħa tal-Kunsill Ewropew ta' din il-ġimgħa ser ikollna nittrattaw bosta kwistjonijiet importanti. Ser nibdew bl-iskambju tradizzjonali ta' fehmiet tagħna mal-President Sassoli. Dwar il-pandemija tal-COVID-19, nilqgħu l-iżviluppi pożittivi fir-rigward tal-vaċċini. Madankollu, dan ma jfissirx li l-pandemija spiċċat. Issa nistgħu nintensifikaw it-tħejjijiet tagħna għall-organizzazzjoni tal-forniment u d-distribuzzjoni tal-vaċċini. Irridu nsostnu l-isforzi tagħna biex nikkoordinaw l-ittestjar u t-tneħħija tar-restrizzjonijiet, inkluż għall-ivvjaġġar, meta s-sitwazzjoni epidemjoloġika tippermetti dan. Ninsab fiduċjuż li nistgħu nilħqu qbil dwar pakkett komuni li jippermetti l-implimentazzjoni rapida kemm tal-Qafas Finanzjarju Pluriennali kif ukoll tal-Fond għall-Irkupru. Is-sessjoni tagħna ta' waranofsinhar ser tkun iddedikata għat-tibdil fil-klima. Qbil dwar mira mtejba għat-tnaqqis tal-emissjonijiet ta' mill-inqas 55 % sal-2030 huwa possibbli. Il-ħidma fuq l-aħjar mod biex tintlaħaq din il-mira ambizzjuża tinsab fi stadju avvanzat. Din tkun kisba kbira u tkun il-bażi tal-pretensjoni tagħna li jkollna rwol ewlieni fil-ġlieda kontra t-tibdil fil-klima. Waqt il-pranzu, nixtieq li nindirizzaw l-aġenda internazzjonali importanti tagħna. Wara l-elezzjonijiet, ir-relazzjonijiet tagħna mal-Istati Uniti ser jidħlu f'fażi ġdida u għandna nistabbilixxu l-bażi għal sħubija b'saħħitha u ugwali. Kif maqbul f'Ottubru ser nerġgħu lura wkoll għar-relazzjonijiet mat-Turkija. Nhar il-Ġimgħa filgħodu, ser nindirizzaw il-Viċinat tan-Nofsinhar. Huwa reġjun ewlieni għall-interessi strateġiċi tagħna u għandna neżaminaw kif nistgħu nagħtuh ħajja ġdida u dimensjoni ġdida. Imbagħad ser inħarsu lejn is-sigurtà tagħna. L-attakki terroristiċi ta' dawn l-aħħar ġimgħat komplew isaħħu d-determinazzjoni tagħna li naħdmu flimkien kontra t-terroriżmu, ir-radikalizzazzjoni u l-estremiżmu vjolenti. Ser niffukaw b'mod partikolari fuq miżuri operazzjonali li jsaħħu aktar il-kooperazzjoni tagħna. Fi tmiem il-laqgħa tagħna, ser jingħaqdu magħna l-Presidenti tal-BĊE u tal-Grupp tal-Euro għal Summit tal-Euro f'format inklużiv. Din ser tkun opportunità biex niddiskutu s-sitwazzjoni ekonomika u nagħtu aktar gwida dwar l-Unjoni Bankarja u l-Unjoni tas-Swieq Kapitali. Fir-rigward tar-relazzjonijiet mar-Renju Unit, in-negozjati għadhom għaddejjin abbażi tal-mandat komuni tagħna. M'hemmx ħsieb li tiġi ppjanata diskussjoni dwar il-kwistjoni. Il-President tal-Kummissjoni ser tinfurmana dwar is-sitwazzjoni attwali. Ninsab ħerqan li narak fi Brussell. Ara l-paġna tal-laqgħa